ส่วนที่ 1

ข้อมูลสรุป (Executive summary)

บริษัท วโรปกรณ์ จำกัด (มหาชน) เริ่มประกอบธุรกิจอุตสาหกรรมอลูมิเนียม เมื่อปี พ.ศ. 2522
จดทะเบียนแปรสภาพเป็นบริษัทมหาชนจำกัด เมื่อวันที่ 26 มกราคม 2537 บริษัทในกลุ่ม
Mitsubishi ได้เข้าถือหุ้นรวมกันคิดเป็น 20% ของทุนจดทะเบียนเมื่อปลายปี 2538
ปัจจุบันมีทุนจดทะเบียน 392,040,000 บาท แบ่งเป็นหุ้นสามัญ 78,408,000 หุ้น ทุนชำระแล้ว
392,039,585 บาท แบ่งเป็นหุ้นสามัญ 78,407,917 หุ้น มูลค่าหุ้นละ 5 บาท

ลักษณะการประกอบธุรกิจของบริษัทจะดำเนินการในส่วนงานธุรกิจเดียว คือ
ผลิตและจัดจำหน่ายอลูมิเนียมกึ่งสำเร็จรูป โดยจะนำเข้าอลูมิเนียมแท่ง (อินกอท)
มาแปรรูปเป็นผลิตภัณฑ์อลูมิเนียมม้วนหรือแผ่นชนิดต่าง ๆ
เพื่อจำหน่ายเป็นวัตถุดิบกึ่งสำเร็จรูปและสำเร็จรูป (Semi Finished & Finished Product)
ให้กับผู้ผลิตอื่น ซึ่งจะนำไปผลิตเป็นสินค้า หรือเป็นส่วนประกอบในการผลิตสินค้าประเภทอื่น ๆ ต่อไป
โดยบริษัทไม่มีบริษัทใหญ่ บริษัทย่อย และบริษัทร่วม
ปัจจุบันนับว่าบริษัทเป็นผู้ผลิตสินค้าอลูมิเนียมที่ได้รับการยอมรับของลูกค้าอย่างกว้างขวาง
ลูกค้าส่วนใหญ่จะเป็นผู้ประกอบการที่อยู่ในสายการผลิตปลายทาง ประเภทโรงงานต่าง ๆ
ซึ่งมีทั้งลูกค้าภายในประเทศรวมถึงบริษัทต่างชาติที่ตั้งโรงงานอยู่ในประเทศไทย
ซึ่งเป็นผู้ผลิตเพื่อการส่งออก (Export zone) และลูกค้าต่างประเทศโดยตรง ทั้งนี้
บริษัทมีช่องทางการจำหน่ายหลักๆ โดยพนักงานขาย ของบริษัทฯ เอง และผ่านผู้จัดจำหน่าย คือ
MALC Thai Co., Ltd.

บริษัทฯ เป็นผู้ผลิตผลิตภัณฑ์อลูมิเนียมม้วนแห่งแรกในประเทศไทยที่ได้การรับรอง ISO 9001 :
2000 โดยปัจจุบันมีโรงงานที่ใช้ในการผลิตจำนวน 4 โรง อยู่ที่จังหวัดสมุทรปราการ
มีกำลังการผลิตโดยรวมประมาณ 1,800 ตัน/เดือน มีพนักงานและพนักงานของผู้รับจ้างเหมาทั้งหมด
340 คน บริษัทฯ
ได้มีการปรับปรุงเครื่องจักร-กระบวนการผลิตและได้นำก๊าซธรรมชาติมาใช้เป็นพลังงานทดแทนเชื้อเพลิงที่ใช้อยู่เดิม
ซึ่งสามารถลดผลกระทบสิ่งแวดล้อมและค่าใช้จ่ายได้อีกทางหนึ่ง และในปี 2548 บริษัทฯ
ได้มีการปรับปรุงเครื่องจักรและกระบวนการผลิตอย่างต่อเนื่อง

ในปี 2549 บริษัทมีรายได้จากการขายสินค้าทั้งสิ้น 2,017.40 ล้านบาท เพิ่มขึ้นจากปีก่อน 16.21%
มีกำไรสุทธิทั้งสิ้น 108.73 ล้านบาท หรือเท่ากับ 1.39 บาทต่อหุ้น มีสินทรัพย์ 2,213.99 ล้านบาท
มีทรัพย์สินหมุนเวียน 945.96 ล้านบาท สินทรัพย์ถาวร 1,265.28 ล้านบาท หนี้สินหมุนเวียน
814.75 ล้านบาท ส่วนของผู้ถือหุ้น 1,137.01 ล้านบาท
สำหรับอัตราส่วนทางการเงินยังอยู่ในเกณฑ์ที่ใช้ได้ โดยมีอัตราส่วนสภาพคล่องอยู่ที่ 1.16
อัตราส่วนหนี้สินต่อส่วนของผู้ถือหุ้นอยู่ที่ 0.95 มูลค่าทางบัญชี ณ สิ้นปี 2549 อยู่ที่ 14.50 บาท
ต่อหุ้น โดยมีการเปลี่ยนแปลงมูลค่าหุ้นจากเดิม 10 บาท เหลือ 5 บาท เมื่อปลายปี 2547

ในเดือนธันวาคม 2549 ที่ผ่านมา หลังจากได้รับอนุมัติจากที่ประชุมผู้ถือหุ้น บริษัทฯ
ได้เซ็นสัญญารับความช่วยเหลือทางเทคนิค กับ Mitsubishi Aluminum Co., Ltd.
เพื่อรับการถ่ายทอดเทคนิคในการพัฒนาประสิทธิภาพการผลิตและคุณภาพของผลิตภัณฑ์
รวมทั้งการผลิตผลิตภัณฑ์ใหม่ และสัญญาการเป็นผู้จัดจำหน่าย กับ Mitsubishi Group
เพื่อจำหน่ายผลิตภัณฑ์ให้กับลูกค้าญี่ปุ่น
ซึ่งการเข้าทำรายการดังกล่าวคาดว่าจะช่วยเพิ่มศักยภาพในการแข่งขัน
รวมทั้งเพิ่มรายได้และกำไรให้กับบริษัทฯ ด้วย

ในปี 2550 นี้ ความต้องการสินค้ายังมีสูง
อันเป็นผลมาจากการพัฒนาคุณภาพและผลิตภัณฑ์ใหม่อย่างต่อเนื่อง
โดยรวมแล้วจึงยังเชื่อว่าผลการดำเนินงานน่าจะยังคงดีต่อเนื่อง
อย่างไรก็ตามการแข่งขันทั้งจากในและต่างประเทศยังจะคงมีอยู่
รวมถึงผลจากนโยบายการลดอัตราภาษีนำเข้าและการเปิดเขตการค้าเสรี (FTA) ของรัฐบาล
จะส่งผลต่อยอดจำหน่าย ราคา และกำไรอยู่บ้าง บริษัทฯ
จึงยังจำเป็นต้องเร่งปรับตัวและพัฒนาประสิทธิภาพเครื่องจักร-กระบวนการผลิต
และลดค่าใช้จ่ายต่าง ๆ อย่างต่อเนื่องให้อยู่ในสถานะที่สามารถแข่งขันต่อไปได้

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)